作者:白居易
標題:白髮
內容:白髮知時節，暗與我有期。今朝日陽裡，梳落數莖絲。家人不慣見，憫默為我悲。我雲何足怪，此意爾不知。凡人年三十，外壯中已衰。但思寢食味，已減二十時。況我今四十，本來形貌羸。書魔昏兩眼，酒病沉四肢。親愛日零落，在者仍別離。身心久如此，白髮生已遲。由來生老死，三病長相隨。除卻念無生，人間無藥治。